**Բեն Ռեմսի** (անգլ.՝ Ben Ramsey, դեկտեմբերի 28, 1903(1903-12-28), San Augustine, Տեխաս, ԱՄՆ - մարտի 27, 1985(1985-03-27), Օստին, ԱՄՆ), ամերիկացի քաղաքական գործիչ, Տեխասի 34-րդ փոխնահանգապետ (1951-1961)։

Կենսագրություն
--------------

Բեն Ռեմսին ծնվել է 1903 թվականի դեկտեմբերի 28-ին Սան Օգասթինում, Տեխաս նահանգ, Ուիլյամ Չարլզ Ռեմսիի ընտանիքում (*William Charles Ramsey*)։ Սան Օգասթինում դրպոցն ավարտելուց հետո Բեն Ռեմսին աշխատել է ընտանեկան ֆերմայում, իսկ հետո՝ հոր իրավաբանական գրասենյակում։ Դրանից հետո սովորել է Օսթինի Տեխասի համալսարանում, որն ավարտելուց հետո ստացել է իրավաբանական գործունեության թույլտվություն։

1930 թվականին Բեն Ռեմսին ընտրվել է Տեխասի ներկայացուցիչների պալատ, որտեղ աշխատել է 1931 թվականից մինչև 1935 թվականը։ Դրանից Հետո Ռեմսիի քաղաքական կարիերայում եղել է վեցամյա ընդմիջում, որի ընթացքում Սան Օգասթինում շարունակել է զբաղվել իրավաբանական գործունեությամբ։ Հետո դարձել է Տխասի սենատի անդամ, և 8 տարվա ընթացքում աշխատել որպես նահանգի սենատոր՝ 1941 թվականից մինչև 1949 թվականը։ 1949 թվականին Տեխասի նահանգապետ Բոֆորդ Ջեսթերը Ռեմսիին նշանակել է Տեխաս նահանգի քարտուղար։ Այդ պաշտոնում Բենն աշխատել է մինչև 1950 թվականը, որից հետո հրաժարական է տվել, որ մասնակցի Տեխասի փոխնահանգապետի ընտրություններին։

Բեն Ռեմսին Տեխասի փոխնահանգապետի պաշտոնը զբաղեցրել է ավելի քան 10 տարի՝ երեք երկամյա ժամկետով՝ նահանգապետ Ակկաբ Շիվերսի օրոք՝ 1951 թվականից մինչև 1957 թվականը և երկու երկամյա ժամկետով՝ նահանգապետ Փրայս Դենիելի օրոք՝ 1957 թվականից մինչև 1961 թվականը։ Բացի դրանից Ռեմսին ընտրվել է վեցերորդ անգամ, բայց 1961 թվականի սեպտեմբերի 18-ին հեռացել է Տեխասի փոխնահանգապետի պաշտոնից՝ ընդունելով Տեխասի երկաթուղիների լիազորի պաշտոնը։ Մինչև 1963 թվականի հունվարի 15-ը, երբ նոր նահանգապետ էր դարձել Փրեսթոն Սմիթը, փոխնահանգապետի պարտականությունները կատարում էին նահանգի սենատի ժամանակավոր նախագահներ Բրյուս Ռեյգանը (*Bruce A. Reagan*), Չարլզ Հերինգը (*Charles F. Herring*) և Կալպ Կրյուգերը (*Culp Krueger*)։

Տեխասի երկաթուղիների լիազորի պաշտոնում Ռեմսին աշխատել է 16 տարի՝ 1961 թվականից մինչև 1977 թվականը։ Դրանից հետո ավարտել է ակտիվ քաղաքական գործունեությունը։

Բեն Ռեմսին մահացել է 1985 թվականի մարտի 27-ին և հուղարկավորվել է Սան Օգասթինի գերեզմանատանը։

Ծանոթագրություններ
------------------

1. 1 2  "Ben Ramsey". *Lieutenant Governors of Texas, 1846-present*. Legislative Reference Library of Texas - www.lrl.state.tx.us. Արխիվացված է the original (HTML) 2012 թ․ սեպտեմբերի 26-ին. Retrieved 28.06.2013.
2. 1 2 3  Richard M. Morehead. "Ramsey, Ben" (HTML). *Handbook of Texas Online*. Texas State Historical Association. Արխիվացված from the original on 2012 թ․ սեպտեմբերի 26. Retrieved 28.06.2013.
3. 1 2  "Presiding Officers of the Texas Legislature (1846-2010)" (PDF). Texas Legislative Council - www.tlc.state.tx.us. 2010. Արխիվացված է the original (PDF) 2013 թ․ հունիսի 18-ին. Retrieved 2012 թ․ հունիսի 17.

Արտաքին հղումներ
----------------

* "Ben Ramsey - Terms of Service and Biographical Notes and Resources" (HTML). Legislative Reference Library of Texas - www.lrl.state.tx.us. Արխիվացված from the original on 2013 թ․ հուլիսի 3. Retrieved 2013 թ․ հունիսի 28.
* Bob Bowman. "Mister Ben (Biographical sketch)" (HTML). www.texasescapes.com. Արխիվացված from the original on 2013 թ․ հուլիսի 3. Retrieved 2013 թ․ հունիսի 28.

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | Find A Grave |

 |